છત્તીસગઢમાં નક્સલીઓ ફરી સક્રીય થઇ ગયા છે. અહીંના સુકમા જિલ્લામાં સીઆરપીએફના જવાનો લઇને જઇ રહેલા વાહનને ઉડાવી દીધુ હતું, જેને પગલે નવ જવાનોના મોત નિપજ્યા છે. એક વર્ષ પહેલા જ આ જ વિસ્તારમાં નક્સલી હુમલામાં ૧૨થી વધુ જવાનો માર્યા ગયા હતા. તે સમયે સરકારે દાવા કર્યા હતા કે નક્સલવાદ સામે પહોંચી વળવા માટે નવી નીતીનો અમલ કરવામાં આવશે જોકે એક વર્ષ બાદ ફરી હુમલો થતા સરકારના વાયદાઓ પર અનેક સવાલો ઉઠી રહ્યા છે. સીઆરપીએફના અધિકારીએ માહિતી આપતા જણાવ્યું હતું કે આ ઘટના બપોરે સાડા બાર કલાકે બની હતી. નક્સલીઓએ આયોજપૂર્વક આ હુમલાને અંજામ આપ્યો હતો. એવા અહેવાલો છે કે આ હુમલાની આખી રણનીતી બીજાપુરના જંગલોમાં તૈયાર કરવામાં આવી હતી અને ૨૦૦થી વધુ નક્સલીઓ તેમાં જોડાયા હતા. અહીના સુકમા વિસ્તારમાં કિસ્તરામ અને પલોદી વચ્ચેના રસ્તામાં નક્સલીઓએ આયોજનપૂર્વક વિસ્ફોટક સામગ્રી ધુળમાં દાટીને રાખી હતી. જેવુ જવાનોથી સવાર વાહન આ વિસ્ફોટક પરથી પસાર થયું તે સાથે જ બ્લાસ્ટ થયો હતો. આ સુરંગ બ્લાસ્ટ એટલો ભયાનક હતો કે જવાનોનુ વાહન હવામાં ઉછળ્યું હતું. સીઆરપીએફના અધિકારીએ જણાવ્યું હતું કે જે વાહનમાં જવાનો જઇ રહ્યા હતા તે કોઇ સાધારણ નહીં પણ એન્ટી માઇન્સ એટલે કે જમીનમાં છુપાવીને કરાતા વિસ્ફોટ સામે રક્ષણ આપનારુ વાહન હતું. આ વાતની જાણકારી નક્સલીઓને પણ હોવાથી વિસ્ફોટ માટે જુદી જુદી ઇમ્પ્રોવાઇઝ્ડ એક્સપ્લોસિવ ડિવાઇસ (આઇઇડીએસ)નો ઉપયોગ કર્યો હતો. થોડા દિવસ પહેલા નક્સલી કમાન્ડરનું જવાનોના ઓપરેશનમાં મોત નિપજ્યું હતું જેનો બદલો લેવા માટે આ હુમલો કર્યો હોવાની માહિતી મળી છે. નક્સલીઓ જવાનોના ડ્રેસમાં આવ્યા હતા. જ્યારે કેટલાક જવાનો કાળા કપડામાં હતા. હુમલાને અંજામ આપીને નક્સલીઓ નજીકના જંગલોમાં જતા રહ્યા હતા. આ હુમલામાં નવ જવાનો ઘટના સ્થળે જ મોતને ભેટયા હતા જ્યારે અન્ય છથી વધુ જવાનો ગંભીર રીતે ઘાયલ થયા છે અને તેમની સારવાર ચાલી રહી છે. ઘાયલ જવાનોમાં કેટલાકની સ્થિતિ બહુ જ ગંભીર હોવાથી મૃત્યુઆંક વધી શકે છે. ઘટના બાદ સમગ્ર વિસ્તારમાં સીઆરપીએફની ટુકડીને ઉતારવામાં આવી છે અને નક્સલીઓ જંગલોમાં જ હોવાની માહિતીના આધારે ઓપરેશન જારી કરવામાં આવ્યું છે. નોંધનીય છે કે આ જ વિસ્તારમાં ગયા વર્ષે ૧૧મી માર્ચે પણ નક્સલીઓએ જવાનો પર હુમલો કરી દીધો હતો. જેમાં ૧૨ જવાનો મૃત્યુ પામ્યા હતા. જ્યારે ગયા વર્ષે એપ્રીલ માસમાં પણ સુકમામાં નક્સલીઓએ કરેલા હુમલામાં ૨૬ જવાનો માર્યા ગયા હતા. નક્સલીઓ હથીયારો પણ લુટી ગયા હતા. તે સમયે ગોળીબાર કરી હુમલો કર્યો હતો જોકે આ વખતે નક્સલીઓએ સુરંગ વિસ્ફોટક સામગ્રીનો ઉપયોગ કર્યો હતો.